KISKŐRÖS VÁROS POLGÁRMESTERE

ELŐTERJESZTÉS

(Sürgőséggel a Képviselő-testület 2025. május 28-i ülésére)
TÁRGY:
ORSZÁGOS MENTŐSZOLGÁLAT ALAPÍTVÁNY TÁMOGATÁSI KÉRELMÉNEK ELBÍRÁLÁSA
Az Országos Mentőszolgálat Alapítvány (továbbiakban: Kérelmező) képviseletében Szedlák Zoltán elnök 2025. május 21. napján kérelmet nyújtott be. A Kérelmező célul tűzte ki, hogy az ország valamennyi mentőautóját felszerelje a legmodernebb DIMAR DIMAX maszkokkal, amelyek kritikus helyzetekben jelentősen növelhetik a betegek túlélési esélyeit. 

Ezek az eszközök elengedhetetlenek a hatékony és gyors oxigénellátáshoz, amely számos életveszélyes helyzetben kulcsfontosságú. 

A mentőellátás egyik fontos eleme a kritikus állapotú, légzési elégtelenségben szenvedő betegek oxigénellátásának biztosítása. A beavatkozás legmegfelelőbb eszközei azok maszkok, melyek lélegeztető gép nélkül vagy annak a segítségével képesek magas nyomású oxigénnel ellátni a beteget, ezáltal javítva a vér oxigénszintjét, stabilizálni a páciens állapotát a kórházba szállítás alatt. Megkíméli a betegeket a magasabb szintű légútbiztosítás kockázataitól, minimalizálja a fertőzések lehetőségét, csökkenti a kórházi tartózkodás idejét, elkerülhető az intenzív osztályos elhelyezés.
A Kérelmező Kiskőrös Mentőállomásra 9 db maszkot kíván beszerezni 324.612.-Ft összértékben.

Kiskőrös Város Önkormányzata Képviselő-testületének az államháztartáson kívüli forrás átadásáról-átvételéről szóló 16/2015. (VI.18.) önkormányzati rendelet (továbbiakban: rendelet) 5. § (1)-(2) bekezdése alapján a támogatási kérelmekről a képviselő-testület, a polgármesteri keret terhére nyújtott támogatási kérelmekről a polgármester dönt. Támogatásban részesülhet az a szervezet,

a) amelynek javára a képviselő-testület vagy a polgármestert döntése alapján támogatás került megállapításra,

b) amely szervezet az önkormányzathoz támogatás iránti kérelmet nyújtott be,

c) amely a korábban kapott támogatással határidőre, hitelesített bizonylatokkal elszámolt, és

d) amelynek a helyi és állami adóhatósággal szemben lejárt tartozása, köztartozása nincs.

A Kérelmező a Rendelet 5.§ (2) bekezdés előírásainak megfelel, az általa beszerezni kívánt eszközök hozzájárulnak a város lakosságának magasabb szintű egészségügyi ellátásához. Kiskőrös Város Önkormányzatának 2025. évi költségvetési lehetőségeinek figyelembevételével 100.000,- Ft, azaz Százezer forint támogatási összeg megítélését javasolom a Képviselő-testületnek.

Fentiekre tekintettel javaslom, hogy a Képviselő-testület járuljon hozzá az Országos Mentőszolgálat Alapítvány által beadott kérelem támogatásához a fent megjelölt összeggel és ennek érdekében a határozat-tervezetben foglaltak szerint döntsön.
A sürgősségi tárgyalás indoka, hogy a kérelmet a testületi anyag kiküldését követően küldte meg a Kérelmező, így nem volt mód az anyag korábbi elkészítésére.
Kiskőrös, 2025. május 21.

Domonyi László sk.

polgármester

HATÁROZAT-TERVEZET

A Képviselő-testület 
1. egyetért azzal, hogy Kiskőrös Város Önkormányzata az Országos Mentőszolgálat Alapítvány számára 100.000,- Ft, azaz Százezer forint összegű támogatást nyújtson - Kiskőrös Város Önkormányzatának 2025. évi költségvetésének terhére.
2. felkéri a Polgármestert, hogy a Város 2025. évi költségvetésének soron következő módosítását a fentiek figyelembevételével terjessze elő.
3. felhatalmazza a Polgármestert a támogatással kapcsolatos szükséges jognyilatkozatok megtételére, a támogatási szerződés, valamint az együttműködési megállapodás aláírására.
Felelős: 
polgármester

Határidő: 
azonnal

